
Hypertónia és atherosclerosis vizsgálata CB1R-LDLR dupla génhiányos egérmodellen

Kulcsszavak: atherosclerosis; hypertónia; LDL receptor; CB1 receptor; endokannabinoid
Bevezetés: A hypertónia (HT) és az atherosclerosis (AS), napjaink vezető civilizációs kórképei, melyek kialakulásában jelentős szerepet játszik a nem megfelelő táplálkozás. A magas zsírtartalmú diéta (high-fat diet, HFD) az AS keletkezésének hátterében gyakori oki tényező, amely fokozza a HT kockázatát. Az AS kiváltható HFD etetéssel LDL receptor-hiányos (LDLR-KO) hiperkoleszterinémiás egereken. Laborunkban kialakított CB1 kannabinoid receptor (CB1R)-LDLR-dupla KO (CB1-/-LDL-/-) egérmodell lehetővé teszi az endokannabinoid rendszer (ECR) szerepének vizsgálatát ezen patológiás folyamatokban.
Célkitűzés: Vizsgálatunk célja, hogy a CB1R-LDLR-dupla KO állatmodell esetében HFD és krónikus angiotenzin II (Ang II) infúzióval kialakított HT-AS komplex kórképben megjelenő kardiovaszkuláris (CV) elváltozásokat, valamint a CB1 receptorok szerepét vizsgáljuk ezen patológiai folyamatokban.
Anyag és módszer: Modellünkben hím CB1R-LDLR-dupla KO (n=20), szimpla KO (n=28) és vad típusú (n=9) egerek 5 hónapos etetését HFD vagy normál táppal (kontroll diéta, KD) végeztük. Az etetés utolsó 2 hetében ozmotikus minipumpák beültetésével az egerek egy részében Ang II egyenletes leadását biztosítottuk (800 ng/kg/min), másik részében pedig fiziológiás sóoldat infúziót alkalmaztunk. Az állatok vérnyomását farokmandzsettával isofluran altatásban mértük és követtük, majd az aorta szövetmintákat kipreparáltuk és fixáltuk, majd oil-red festést követően az aortaívben kialakuló plakkok méretét analizáltuk. Az anyagcsere-profil változásainak követésére szérum koleszterinszint mérést végeztünk. A statisztikai elemzés ANOVA-val készült (SPSS).
Eredmények: HFD az LDLR-KO egerekben növelte a koleszterinszintet, mely tovább fokozódott HT hatására (KD:3,0, HFD:11,6, HFD+HT:13,6 ug/ul, p<0,05, KD vs. HFD). A plakkméret szignifikánsan fokozódott HFD LDLR-KO egerekben, melyet CB1R-hiány mérsékelt (KD:1,7%, HFD CB1+/+:25,2%, HFD CB1-/-:20,0%, p<0,05, KD vs. HFD). HFD emelte és tovább fokozta a HT LDLR-KO egerek vérnyomását (szisztolés/diasztolés átlagok:KD:100/76, HT:119/89 HT+HFD:132/100 Hgmm, p<0,05), mely CB1R hiányban kis mértékben javult a HFD egerekben.
Következtetés: Eredményeink azt mutatják, hogy AS-HT egérmodellen AS kedvezőtlen hatásait HT tovább fokozza, melyek részben javulnak a CB1-receptorok hiányában. Ezen eredmények az ECR új terápiás lehetőségeire mutatnak komplex CV megbetegedésekben.



